County Cork

County Cork (Iers: Contae Chorcaí) is 't grotste en mêest zuudwestelyk geleegn groafschap in Ierland. 't Ligt in de provinsje Munster en 't is vernoemd achter de stad Cork (Iers: Corcaigh). 't Et een ippervlak van 7457 km² en 542.196 inweuners (2016). De grotste steedn zyn Cork, Ballincollig en Carrigaline. Beziensweirdigheedn zyn oender andere Blarney Castle met de Blarney Stone en Cobh, d' hoave woarda veel Iersche emigrantn vertrokkn noa de Verênigde Stoatn, Australië, Canada, Nieuw-Zêeland of Zuud-Afrika en 't is ook de latste stopplekke van de Titanic vo dat 'n vertrok ip zyn fatale reize. Ip d' Iersche ottoplaks stoat Cork angeduud mè C.